রবিবার ইডেন গার্ডেন্সে টি-টোয়েন্টি বিশ্বকাপ ড্যারেন স্যামির হাতে উঠলে কি নিঃশর্ত ক্ষমা চাইবেন মার্ক নিকোলাস?
উত্তর জানতে অপেক্ষা মাত্র চব্বিশ ঘণ্টার। কিন্তু শনিবার সাংবাদিক সম্মেলনে এসে ওয়েস্ট ইন্ডিজ অধিনায়ক যে বার্তা দিয়ে গেলেন, তাতে ওয়াংখেড়ের মতো ইডেন গার্ডেন্সের রাত ক্যালিপসো ঝঙ্কারে আরও একবার মুখরিত হয়ে উঠলে অবাক হওয়ার মতো কিছু থাকবে না। স্যামি বলে গেলেন, ‘‘টি-টোয়েন্টি ক্রিকেটে আমাদের সাফল্য দেখে সাধারণ মানুষের মনে একটা ধারণা তৈরি হয়েছে যে, আমরা শুধু অর্থের টানেই ক্রিকেট খেলি। অবশ্য ওয়েস্ট ইন্ডিজ ক্রিকেট বোর্ডও তেমনটাই মনে করে। কিন্তু সেই ভিত্তিহীন অপবাদ আমাদের একজোট করে দিয়েছে। বিভ্রান্তি দূর করার সেরা সময় কিন্তু এবার এসে গিয়েছে।’’
তার পরেই বিস্ফোরণ! প্রাক্তন ইংল্যান্ড ক্রিকেটার, ধারাভাষ্যকার মার্ক নিকোলাস সম্প্রতি কলামে ক্যারিবিয়ান ক্রিকেটারদের সম্পর্কে মন্তব্য করেছেন, ‘বুদ্ধিহীন মানুষ।’ সেই মন্তব্য যে অগ্নিতে ঘৃতাহূতির কাজ সেরে ফেলেছে, তা স্পষ্ট হয়ে গেল উত্তেজিত স্যামির মন্তব্যে। বললেন, ‘‘একজন মানুষকে কী করে বুদ্ধিহীন বলা যেতে পারে? সমস্ত প্রাণীরই মস্তিষ্ক রয়েছে। আমরা কেউ জড়পদার্থ নই।’’ যোগ করলেন, ‘‘ব্যক্তিগতভাবে আমি এই মন্তব্য একেবারেই মানতে পারিনি। চার বছর আগে যে দলটা টি-টোয়েন্টি বিশ্বকাপে চ্যাম্পিয়ন হয়েছিল, তাদের সম্পর্কে ওই ভদ্রলোকের অবিবেচকের মতো এমন উক্তি শুধু অপ্রাসঙ্গিকই নয়। একইসঙ্গে অর্থহীন।’’তবে শুধু তো মার্ক নিকোলাস নন। চুক্তি বিতর্ক নিয়ে নিজের দেশের ক্রিকেট বোর্ডকেও পাল্টা উত্তর দেওয়ার বিষয়ও জড়িয়ে রবিবারের ফাইনালে। 

শনিবার প্র্যাক্টিসের ফাঁকে ব্র্যাভো এবং গেইলের সঙ্গে হাল্কামেজাজে স্যামি।—নিজস্ব চিত্র
ক্যারিবিয়ান দলনায়ক মেনে নিচ্ছেন সেই প্রসঙ্গকেও। যিনি বিকালে প্র্যাক্টিসে নামার সময় টুর্নামেন্টের অন্যতম প্রধান স্পনসর দলের নৃত্যশিল্পীদের ভুল ধরিয়ে দেবেন। যাঁরা তাঁদের ‘রেগে ড্যান্স’য়ের আদলে ফাইনালের নাচের মহড়া সারছিলেন। স্যামি তাঁদের জানান, নাচ সঠিক হচ্ছে না। হাত থেকে ব্যাট নামিয়ে রেখে নিজেই দেখিয়ে দিলেন সেই উৎসব পালনের তাল এবং ভঙ্গি। বললেন, ‘‘ঈশ্বর কিন্তু বাজে লোকদের পছন্দ করেন না। আমরা খুব সুন্দর মানুষ বলেই চিত্তাকর্ষক ক্রিকেট খেলতে পারি। মানুষকে আনন্দ দিতে পারি। এক কঠিন সময়কে অতিক্রম করে এই পর্যায়ে উঠে এসেছি। বলতে পারেন, চুক্তি নিয়ে ক্যারিবিয়ান বোর্ডের মনোভাব আমাদের ঐক্য আরও অটুট করে দিয়েছে।’’
রবিবার সামনে ফের ইংল্যান্ড। গ্রুপ লিগে যাদের বিরুদ্ধে ওয়াংখেড়ে স্টেডিয়ামে ঝলসে উঠেছিল ক্রিস গেইলের ব্যাট। ৪৮ বলে গেইলের সেঞ্চুরি ইংল্যান্ডকে ধরাশায়ী করে দিয়েছিল। রবিবার কি তেমনই ঝড় দেখতে পারে ইডেন-জনতা? স্যামি কিন্তু শান্ত। বললেন, ‘‘ওই ম্যাচে ইংল্যান্ডকে  হারিয়েছিলাম ঠিকই, কিন্তু তারপর ওরাও টানা ভাল ক্রিকেট খেলেছে। সেই কারণেই ফাইনালে খেলার যোগ্যতা অর্জন করেছে।’’ সেই সঙ্গে ওয়েস্ট ইন্ডিজের অধিনায়ক যোগ করলেন, ‘‘আমাদের দর্শনটা খুব সাধারণ। নিজেদের স্বাভাবিক ব্র্যান্ডের ক্রিকেট খেলে পাঁচটা ধাপ পেরিয়ে এসেছি। সেটা ধরে রেখেই শেষ ধাপটাও পেরিয়ে যেতে চাই।’’ 
যোগ করলেন, ‘‘ইংল্যান্ডকে অবশ্যই সমীহ করছি। তবে শেষ ধাপেও সেরা ক্রিকেট খেলে কীভাবে চ্যাম্পিয়ন হতে পারি, সেটা নিয়েই বেশি চিন্তা করতে হচ্ছে এই মুহূর্তে।’’এমনই এক স্মরণীয় মুহূর্তের সাক্ষী থাকার সুযোগ কি সাম্প্রতিককালে এসেছে ক্যারিবিয়ান ক্রিকেটপ্রেমীদের কাছে? যেখানে থাকছে জোড়া বিশ্বকাপ জয়ের সোনালি হাতছানি। গতবারের চ্যাম্পিয়ন অস্ট্রেলিয়ার বিরুদ্ধে খেলতে নামার আগে শনিবার সকালের প্র্যাক্টিসে মহিলা দলের অধিনায়ক স্টেফানি টেলর এবং তাঁর সতীর্থদের চাঙ্গা করে যান গেইলদের দলের ম্যানেজার ক্লাইভ লয়েড। রাতের ইডেনে সিমন্সদের প্রতিপক্ষ ইংল্যান্ড। হাসিমুখে স্যামির মন্তব্য, ‘‘ইডেনে ফাইনালে খেলার একটা বিশেষ অনুভূতি এবং তৃপ্তি রয়েছে। চাইব এমনই একটা সুন্দর স্বপ্ন যেন সার্থক হয়ে ওঠে!’’ তবে কি ফের দেখা যেতে পারে সোশ্যাল নেটওয়ার্কিং ওয়েবসাইটে রীতিমতো জনপ্রিয় হয়ে ওঠা ওয়াংখেড়েেত ভারতের বিরুদ্ধে জয়ের পর সেই রঙিন সেলিব্রেশন? স্যামি এবার চনমনে। বলে দিলেন, ‘‘সেমিফাইনালের চেয়েও বেশি রঙিন হবে সেলিব্রেশন। কী করব, তাও ঠিক করে রেখেছি। এখন শুধু কাপ জেতার অপেক্ষা!’’